Diari Oficial de la Generalitat Valenciana


Sumari del DOGV 9234, del 14-12-2021 (2021/12009)

DECRET 198/2021, de 10 de desembre, del Consell, d'aprovació de les bases reguladores i concessió directa d'ajudes del programa «Bo viatge Comunitat Valenciana 2022» per la covid-19.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   9234

Data del DOGV
:   14-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12813


Data del document
:   10-12-2021

Organisme emissor
:   Presidència de la Generalitat

Tipus de document
:   Decret

Correcció d'errades

Anàlisi jurídica

 Descriptors 

:   * ajuda pública
    * turisme
    * malaltia infecciosa

DECRET 198/2021, de 10 de desembre, del Consell, d'aprovació de les bases reguladores i concessió directa d'ajudes del programa «Bo viatge Comunitat Valenciana 2022» per la covid-19. [2021/12121]  
I  
  
L'emergència de salut pública ocasionada per la covid-19 va comportar que el 14 de març de 2020 el Govern d'Espanya declarara, per mitjà del Reial decret 463/2020, l'estat d'alarma en tot el territori nacional amb motiu de la pandèmia ocasionada pel SARS-CoV-2, situació que va tindre continuïtat mitjançant l'aprovació del Reial decret 926/2020, de 25 d'octubre, pel qual es va declarar, en un entorn sociosanitari encara convuls, un nou estat d'alarma per a contindre la propagació de les infeccions causades pel SARS-CoV-2.  
Així mateix, en el marc de la Unió Europea, el 13 d'octubre de 2020 es va aprovar la Recomanació (UE) 2020/1475, del Consell, sobre un enfocament coordinat de la restricció de la lliure circulació en resposta a la pandèmia ocasionada per la covid-19.  
Posteriorment, el Govern d'Espanya va aprovar el Reial Decret llei 8/2021, de 4 de maig, pel qual es van adoptar mesures urgents en l'ordre sanitari, social i jurisdiccional, a aplicar després de la finalització de la vigència de l'estat d'alarma declarat pel Reial decret 926/2020, mesures totes elles orientades a assolir una situació sociosanitària que permetera recuperar de manera gradual tant la mobilitat de les persones com l'activitat de sectors econòmics de primer ordre com el turisme.  
  
D'altra banda, en l'àmbit territorial de la Comunitat Valenciana, el Consell va adoptar el passat 19 de juny de 2021 un Acord sobre mesures de prevenció enfront de la covid-19, en el qual va establir, en aquesta primera i inicial etapa de nova normalitat, i en el marc de l'exercici de les competències de la Generalitat i el necessari respecte a les competències d'altres administracions públiques, noves mesures de prevenció, mesures que van quedar subjectes a revisió en funció de l'evolució dels indicadors epidemiològics i sanitaris vinculats a la pandèmia ocasionada per la covid-19.  
Després de l'acord indicat s'han aprovat successives resolucions de la consellera de Sanitat Universal i Salut Pública, per les quals s'han actualitzat les mesures en matèria de salut pública en l'àmbit de la Comunitat Valenciana a conseqüència de l'evolució de la pandèmia, mesures plenament necessàries a fi de vetlar per la seguretat de les persones però que directament o indirectament han contribuït, juntament amb unes altres, a minimitzar l'activitat turística i d'oci en el nostre territori i per consegüent alenteixen la recuperació dels nivells d'activitat i ocupabilitat de l'any 2019.  
  
II  
  
El turisme s'ha revelat com el sector econòmic i social més perjudicat pels impactes socioeconòmics de la pandèmia generada per la covid-19. Així, les diferents anàlisis realitzades fins hui sobre pèrdua d'activitat turística en la Comunitat, la situen en 2020 en el 70% enfront de 2019, la qual cosa suposa un impacte sobre el PIB regional de -11.400 milions d'euros i una pèrdua o suspensió de desenes de milers de llocs de treball vinculats directament o indirectament a la cadena de valor turística.  
Aquest fet, juntament amb una encara feble recuperació de l'activitat turística en el període gener-setembre 2021 (s'estima que aquesta se situa encara al voltant del 50% per davall de l'existent en 2019), ha comportat que una gran part del teixit empresarial turístic valencià i les persones treballadores vinculades a aquest es troben encara en una situació de gran fragilitat, vulnerabilitat que es veu intensificada per factors exògens com són el retard en l'inici del programa de turisme social de l'IMSERSO, que ha vist reduït el nombre de places oferides en la Comunitat Valenciana, i la imposició de condicions dissuasives als desplaçaments per motius d'oci i vacances entre països de la Unió Europea, així com de tercers països amb la UE com ocorre amb el Regne Unit.  
  
  
Aquesta situació resulta especialment greu per a la destinació turística Comunitat Valenciana, ja que més del 90% de les persones turistes internacionals que rebem en 2019 (9,6 milions) procedien d'estats membres de la UE o del Regne Unit, país que fins a març de 2020 va ser el primer mercat emissor de turistes estrangers cap a la Comunitat Valenciana.  
Pels motius exposats, i atés que les persones residents en la Comunitat Valenciana, en la condició de potencials turistes per a les nostres destinacions, aporten més del 67% dels viatges anuals dins del nostre territori, és necessari continuar aplicant, durant l'any 2022, instruments orientats a la dinamització de la demanda turística interna mitjançant incentius dirigits exclusivament a les persones residents en el nostre territori en tractar-se del subsegment de persones viatgeres nacionals amb major estada mitjana per viatge, la qual cosa és conforme amb l'objectiu de desestacionalitzar l'activitat turística, i el desplaçament de les quals per les nostres destinacions turístiques queda supeditat bàsicament al que així determine la normativa pròpia en matèria de salut pública, tot això a fi d'assegurar la recuperació turística incipient observada en l'estiu de 2021, la qual cosa genera fluxos turístics fora d'aquest període a través d'incentius als viatges que contribuïsquen a generar economia turística i, amb això, a la salvaguarda de les empreses i de l'ocupació vinculada a aquesta activitat en àmbits com l'allotjament, la restauració, la intermediació turística i l'accés a serveis vinculats als productes turístics experiencials que ofereixen les nostres destinacions.  
  
El programa «Bo viatge Comunitat Valenciana 2020-2021», articulat a través del Decret 156/2020, de 16 d'octubre, del Consell, d'aprovació de les bases reguladores i procediment de concessió directa de les ajudes del programa «Bo viatge» CV, decret modificat pel Decret 20/2021, de 5 de febrer, del Consell, quant als períodes de 2021 d'ús del bo viatge i el crèdit disponible per a l'adjudicació de les ajudes esmentades, s'ha evidenciat com un instrument essencial en el procés de recuperació de l'activitat, en incentivar la realització de viatges per part de demanda interna cap a les destinacions turístiques de la Comunitat Valenciana, amb la qual cosa es pal·lia en certa manera la fràgil activitat econòmica de les empreses turístiques i l'ocupació vinculada a aquestes.  
  
Per tot això, i atés que resulta necessari tant complir amb el que ha establit la Comissió Especial d'Estudi per a la Reconstrucció Social, Econòmica i Sanitària de la Comunitat Valenciana, reunida el dia 27 de juliol de 2020 en les Corts, en relació amb la posada en marxa d'un programa d'incentius que estimule la demanda i eleve l'ocupació de les destinacions turístiques valencianes en temporada baixa, com afermar la recuperació incipient observada en el sector turístic valencià després de l'estiu 2021 sobre la base de segments de demanda que, com la resident en el nostre propi territori, són claus en aquest procés, el present decret té per objecte articular la posada en marxa del programa «Bo viatge Comunitat Valenciana 2020-2021», programa que, a manera de palanca tractora, ofereix una resposta urgent, ràpida i efectiva a la complexa situació a la qual a curt i mitjà termini encara estarà sotmés el turisme valencià a causa de la gran volatilitat d'una demanda internacional condicionada per obstacles de diversa índole, i a la lliure mobilitat imposada pels poders públics com a salvaguarda davant els efectes sobre la salut de les persones ocasionats per la pandèmia causada pel SARS-CoV-2.  
  
III  
  
La Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, marca, com a objectiu destacat de la política turística, el de fomentar la sostenibilitat social i ambiental i el desenvolupament local mitjançant la desestacionalització, i l'article 4 incideix, entre altres aspectes, en què la política turística del Consell s'orientarà a millorar, diversificar i potenciar l'oferta turística de la Comunitat Valenciana; a incrementar la qualitat, la rendibilitat socioeconòmica i la competitivitat d'aquesta; a procurar el benestar de les persones residents i de les persones usuàries de serveis turístics, així com a fomentar la sostenibilitat social i ambiental i el desenvolupament local per mitjà de la diversificació i la desestacionalització.  
Amb base en això, l'article 36 de l'esmentada llei estableix, en l'apartat 4, que l'acció d'impuls del turisme perseguirà, entre altres, l'objectiu de diversificar, segmentar i desestacionalitzar l'oferta turística.  
En aquesta mateixa línia, el Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, estableix, en l'article 21, apartat 1, que, entre les funcions atribuïdes a Turisme Comunitat Valenciana, està la d'elaborar programes d'actuació que adeqüen el producte turístic a les necessitats de la demanda i que en aquests es tindrà en compte que fomenten el desenvolupament local per mitjà de la diversificació i la desestacionalització, la col·laboració amb els agents socials, així com el creixement de l'ocupació en el sector turístic.  
Pels motius exposats, els incentius als viatges turístics interns vinculats al programa «Bo viatge Comunitat Valenciana 2020-2021», la regulació dels quals s'efectua mitjançant aquest decret, es concedeixen de manera directa en aplicació del que es preveu en l'article 168.1.C de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions (d'ara en avant LHPS), en concórrer per a això raons d'interés econòmic i social, en virtut de les greus circumstàncies derivades per al sector turístic valencià (pèrdua de teixit empresarial, de productivitat, d'ocupació, de diversitat d'oferta bàsica i per tant de l'atractiu de la destinació en la qual se situa) de la crisi sanitària ocasionada per la covid-19.  
Així mateix, les raons d'interés públic que justifiquen l'atorgament directe de les subvencions radiquen en la urgència d'atendre les necessitats del sector turístic i combatre els negatius efectes socials, econòmics i productius que en el curt i mitjà termini encara tindrà la mencionada crisi sanitària sobre l'activitat turística de la Comunitat Valenciana, afavorint amb això l'assentament de la recuperació del sector per mitjà d'instruments de dinamització de la demanda turística interna.  
Per això, i davant l'evidència del deure d'actuació de la Generalitat sobre la demanda de proximitat, i la incentivació d'aquesta per a garantir la pervivència de l'oferta turística valenciana, la línia d'ajudes emmarcada en el programa «Bo viatge Comunitat Valenciana 2020-2021» regulada en aquest decret persegueix fomentar la realització de viatges, amb pernoctació i d'àmbit autonòmic, entre la ciutadania valenciana perquè es tracta del segment de demanda més pròxim a l'oferta turística a salvaguardar, mitjançant l'accés de les persones beneficiàries de les ajudes objecte del programa, per rigorós ordre d'inscripció en aquest, per la qual cosa serà l'únic criteri d'atorgament de les ajudes l'ordre de formalització de la sol·licitud, fins a esgotar la dotació pressupostària disponible, d'acord amb el que s'estableix en l'article 168.1.C, de l'LHPS.  
Finalment, i en allò que es refereix al crèdit pressupostari consignat per a atendre les ajudes del programa «Bo viatge Comunitat Valenciana 2020-2021», cal indicar que les diputacions provincials d'Alacant, Castelló i València, com a entitats locals de la Comunitat Valenciana, en l'exercici de les seues competències de promoció econòmica i social a través del turisme, previstes de la Llei 8/2010, de 23 de juny, de règim local de la Comunitat Valenciana, podran participar a través dels seus pressupostos anuals, o dels pressupostos dels organismes públics d'elles dependents, en el mencionat programa mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions. Aquesta aportació addicional de crèdits pressupostaris amb càrrec al programa «Bo viatge Comunitat Valenciana 2020-2021» es regirà conforme al que s'estableix en la disposició addicional tercera d'aquest decret, i es podrà articular entre la diputació provincial i Turisme Comunitat Valenciana a través de la signatura del corresponent conveni de col·laboració a subscriure entre les parts i en els termes així establits en la normativa vigent d'aplicació.  
  
Per tot el que s'ha exposat, i després d'haver-se seguit els tràmits que es recullen en l'article 168.1.C de l'LHPS, i en virtut del que disposa l'article 28.c, en relació amb l'article 12.2, de la Llei 5/1983, de 30 de desembre, de la Generalitat, del Consell, a proposta del president de la Generalitat, amb la deliberació prèvia del Consell, en la reunió de 10 de desembre de 2021,  
  
  
DECRETE  
  
Article 1. Objecte i àmbit  
1. L'objecte d'aquest decret és aprovar les bases reguladores i el procediment de concessió de les ajudes directes del programa «Bo viatge Comunitat Valenciana 2020-2021» (d'ara en avant, el programa).  
2. El programa consisteix en incentius a la demanda interna, això és, a persones residents en la Comunitat Valenciana, de serveis turístics prestats en aquesta en períodes d'estacionalitat, i buscar amb això que s'assente l'incipient procés de recuperació emprés pel sector, després de les negatives conseqüències econòmiques i socials generades per la covid-19 sobre el sector turístic valencià, i prolongar amb això l'activitat i la recuperació de l'ocupació.  
3. La vigència de totes les actuacions vinculades al programa abastarà des de les 10 hores del 20 de desembre de 2021 al 30 de desembre de 2022.  
  
Article 2. Raons d'interés públic que concorren en la concessió de les ajudes i impossibilitat de la convocatòria pública d'aquestes  
1. Aquestes subvencions es concedeixen de manera directa, en aplicació del que es preveu en l'article 168.1.C de la Llei 1/2015, de 6 de febrer, d'hisenda pública, del sector públic instrumental i de subvencions de la Comunitat Valenciana (d'ara en avant LHSP), per concórrer raons d'interés econòmic, social i humanitari, en virtut de les circumstàncies derivades de la crisi sanitària provocada per la covid-19. Les subvencions regulades en aquest decret tenen caràcter singular, derivat del caràcter excepcional i únic dels esdeveniments que motiven el procediment en qüestió. Atés l'objecte específic de la subvenció, se segueix el procediment de concessió directa i no el de concurrència competitiva.  
  
2. En concret, les raons d'interés públic que justifiquen l'atorgament directe de les subvencions radiquen en la urgència d'atendre les necessitats del sector turístic i combatre els efectes socials, econòmics i productius que està tenint la crisi sanitària en la Comunitat Valenciana, afavorint la desestacionalització de la demanda turística.  
  
  
Article 3. Termini de presentació de sol·licituds, publicació i procediment de concessió  
1. Les persones interessades podran presentar la sol·licitud d'inscripció en el programa des de les 10.00 h del 20 de desembre de 2021 i durant tota la vigència del programa, únicament a través del tràmit telemàtic de la plataforma de tramitació electrònica de la Generalitat i d'acord amb els requisits que s'estableixen en aquest decret. Es consideraran inadmeses les sol·licituds que es presenten abans d'aquest dia i hora, igual que les sol·licituds que es presenten per altres mitjans diferents al tràmit telemàtic habilitat a aquest efecte.  
2. El text íntegre d'aquest decret, després de la publicació en el Diari Oficial de la Generalitat Valenciana, es remetrà a la Base de dades nacional de subvencions.  
3. El procediment de concessió d'aquestes ajudes és el de tramitació en règim de concessió directa, d'acord amb el que s'estableix en l'article 168.1.C, de la LHSP, i l'únic criteri d'atorgament és l'ordre de formalització de la sol·licitud, fins a esgotar la dotació pressupostària disponible.  
  
Article 4. Persones beneficiàries  
1. Podran ser persones beneficiàries d'aquestes ajudes les persones físiques majors d'edat que estiguen al corrent de les seues obligacions tributàries i es troben empadronades en un municipi de la Comunitat Valenciana i, a més, sol·liciten la inscripció en el programa dins del període comprés en l'article 1.3 d'aquest decret, i formalitzen la reserva pels serveis turístics objecte de l'ajuda dins del termini de 10 dies naturals a partir de l'endemà de la notificació electrònica del codi promocional del programa.  
2. Cada persona física únicament podrà ser beneficiària d'una ajuda dins del període de vigència del programa fixat en l'article 1.3 d'aquest decret.  
3. La persona beneficiària d'una ajuda haurà de complir els requisits d'accés al programa, des de la presentació de la sol·licitud d'inscripció en aquest fins al moment de l'abonament material per Turisme Comunitat Valenciana de l'ajuda atorgada.  
  
Article 5. Sol·licitud d'inscripció de les persones usuàries en el programa  
1. La sol·licitud d'inscripció es presentarà de forma exclusivament telemàtica en la seu electrònica de la Generalitat, a través del procediment creat a aquest efecte. En la pàgina web del programa «Bo viatge Comunitat Valenciana 2020-2021» (https://bonoviajecv22.gva.es) estarà disponible la informació sobre aquestes ajudes i s'habilitarà un accés a la seu electrònica per a la sol·licitud d'inscripció.  
La sol·licitud d'inscripció s'efectuarà realitzant els dos tràmits següents:  
a) Tràmit un: sol·licitud de cita prèvia per a realitzar la sol·licitud d'inscripció (no requereix signatura electrònica).  
Per a sol·licitar l'assignació d'un interval de temps dins del qual realitzar la sol·licitud d'inscripció s'accedirà al tràmit telemàtic «Cita prèvia per a la inscripció en el programa «Bo viatge Comunitat Valenciana 2020-2021», dins del període establit en l'article 3.1 d'aquest decret. En aquest tràmit només s'haurà d'introduir la identificació de la persona sol·licitant de l'ajuda (no del representant d'aquesta), un correu electrònic i un telèfon de contacte. El sistema informarà de l'interval de temps assignat per a realitzar la inscripció.  
b) Tràmit dos: realització de la sol·licitud d'inscripció (requereix certificat i signatura electrònics).  
Dins de l'interval de temps assignat, s'accedirà al tràmit telemàtic «Inscripció en el Programa «Bo viatge Comunitat Valenciana 2020-2021»», a través del qual es presentarà el formulari de sol·licitud d'inscripció en el programa, així com l'acreditació que la persona sol·licitant es troba empadronada en un municipi de la Comunitat Valenciana, i si és el cas, el formulari acreditatiu de la representació atorgada per la persona sol·licitant a l'establiment d'allotjament turístic o agència de viatges dels adherits al programa amb el qual vaja a formalitzar la reserva de serveis turístics a subvencionar.  
Si el tràmit dos es realitza dins de l'interval de temps assignat, el sistema retrotraurà la data de realització de la inscripció al moment en què es va completar el tràmit un.  
L'ordre de prelació de persones inscrites en el programa, en cas d'haver realitzat els tràmits un i dos abans descrits, serà el del moment en què es va realitzar el tràmit un.  
2. El tràmit de sol·licitud d'inscripció el podrà realitzar la persona sol·licitant interessada, directament o per mitjà del representant d'aquesta, i en aquest cas, haurà d'emplenar i aportar el formulari acreditatiu de la representació atorgada per la persona sol·licitant a l'establiment d'allotjament turístic o agència de viatges dels adherits al programa amb el qual formalitzarà la reserva de serveis turístics a subvencionar.  
  
3. Els sistemes d'identificació i signatura acceptats en la Seu Electrònica de la Generalitat es poden comprovar en l'enllaç web següent, i els certificats admesos s'ajustaran a la Llei 15/2014, de 16 de setembre, de Racionalització del Sector Públic i altres Mesures de Reforma Administrativa:  
 https://sede.gva.es/va/sistemes-d-identificacio-i-signatura-acceptat  
4. Quan el tràmit de sol·licitud d'inscripció es realitze a través d'un establiment d'allotjament turístic o agència de viatges adherits al programa, la persona interessada haurà d'atorgar la representació a l'establiment o agència perquè tramite la sol·licitud d'inscripció. Així mateix, i per a formalitzar la sol·licitud d'ajuda, la persona interessada haurà d'atorgar la representació a l'establiment o agència de viatges en el qual formalitze la reserva de serveis turístics subvencionats.  
5. En el procés d'inscripció haurà de constar una declaració responsable de la persona sol·licitant de l'ajuda, relativa al compliment dels requisits i obligacions establits en aquest decret.  
6. La formalització de la inscripció es produirà amb l'admissió d'aquesta, per Turisme Comunitat Valenciana, sense perjudici que es puguen efectuar les comprovacions oportunes per part d'aquesta entitat, respecte del compliment dels requisits establits per a l'obtenció de l'ajuda.  
7. La inscripció, que es podrà realitzar durant el període establit per a això en l'article 3.1 d'aquest decret, comportarà l'acceptació incondicionada i el compromís de compliment d'aquestes bases reguladores i de totes les instruccions que es dicten en el desenvolupament d'aquestes.  
8. Una vegada efectuada la inscripció, s'assignarà un codi promocional a la persona sol·licitant amb el qual queda confirmada la seua inscripció en el programa i li habilita per a realitzar les gestions necessàries per a sol·licitar la concessió de l'ajuda. Si no s'obté codi promocional, la persona sol·licitant quedarà en llista d'espera, i se li assignarà el número que així corresponga i que determinarà el seu torn en la llista d'espera indicada durant tota la vigència del programa.  
9. La inscripció en el programa no és la sol·licitud de l'ajuda. Per a sol·licitar l'ajuda s'haurà de formalitzar una reserva en un establiment d'allotjament turístic o en una agència de viatges adherits al programa, en el termini màxim de 10 dies hàbils a partir de l'endemà de l'accés de la persona interessada o el representant d'aquesta, a la notificació electrònica d'assignació del codi promocional. En el cas que no es formalitze una reserva en el termini assenyalat, la inscripció al programa quedarà anul·lada, i la persona interessada podrà procedir a realitzar de nou la inscripció en aquest en els termes exposats en l'apartat 1 d'aquest article.  
10. En cas que, per falta de consignació pressupostària o a causa de l'elevat nombre d'inscripcions realitzades, la persona interessada no rebera un codi promocional, es procedirà de la següent forma:  
a) Se li confirmarà per correu electrònic el registre de la seua inscripció i la seua inclusió en la llista d'espera del programa.  
b) Una vegada el sistema informàtic del programa li assigne un codi promocional, haurà de formalitzar una reserva conforme al que s'estableix en l'apartat 9 d'aquest article.  
11. La reserva de serveis turístics objecte de subvenció haurà de formalitzar-se dins del termini màxim establit en l'apartat 9 d'aquest article, i serà obligatori, així mateix, que els serveis turístics objecte de subvenció siguen consumits dins del període establit en l'article 7.3 d'aquest decret per al qual se li haja assignat el codi promocional.  
  
12. Només en el cas que, obtingut un codi promocional, aquest haguera caducat per no haver formalitzat reserva d'allotjament en el termini assenyalat, la persona interessada es podrà tornar a inscriure en el programa, i la seua posició s'ajustarà en la llista d'espera en funció del moment de presentació de la nova sol·licitud d'inscripció, d'acord amb el que es disposa en el segon paràgraf de l'apartat 1 de l'article 5.  
  
Article 6. Adhesió d'allotjaments turístics i agències de viatges al programa  
1. Es podran adherir al programa:  
a) Titulars d'agències de viatges inscrites en el Registre de Turisme de la Comunitat Valenciana.  
b) Titulars d'establiments d'allotjaments turístics inscrits en el Registre de Turisme de la Comunitat Valenciana, que hauran de correspondre a alguna de les modalitats següents: establiments hotelers, blocs i conjunts d'apartaments turístics, càmpings, cases rurals, albergs i empreses gestores d'habitatges d'ús turístic.  
2. La sol·licitud d'adhesió al programa es farà de manera telemàtica i a través de l'enllaç disponible a aquest efecte en el web https://bonoviajecv22.gva.es   
3. La formalització d'aquesta adhesió es produirà amb l'admissió d'aquesta per Turisme Comunitat Valenciana, una vegada verificat el que s'estableix en l'apartat 1 d'aquest article.  
4. La sol·licitud d'adhesió podrà sol·licitar-se des de les 10.00 h del 20 de desembre de 2021 fins al terme final de la vigència del programa.  
5. La presentació de la sol·licitud d'adhesió comporta l'acceptació incondicionada i el compromís de compliment d'aquestes bases reguladores i de totes les instruccions que es dicten en desenvolupament d'aquestes.  
Els allotjaments turístics o agències de viatges que, estant adherits al programa, es mantinguen inactius, és a dir, no oferisquen a la persona usuària del Bo viatge serveis subvencionables dels enumerats en l'article 7 d'aquest decret, passaran a la situació de «desactivat», gestió que serà realitzada pel Centre d'Atenció a l'Usuari (CAU) del programa, amb la validació i autorització prèvies per part de Turisme Comunitat Valenciana. En qualsevol cas, és obligació de l'empresa adherida al programa traslladar al CAU la situació de no activitat en el programa d'aquesta.  
Així mateix, les empreses adherides al programa que desitgen donar-se de baixa en aquest, siga de manera temporal o definitiva, pel motiu que fora, hauran de comunicar-lo per escrit al CAU. Per a formalitzar una nova adhesió, si aquest fora el cas, se seguiran els tràmits que s'indiquen en aquest article.  
6. La formalització de l'adhesió al programa suposa l'acceptació, per part dels establiments d'allotjament turístic i agències de viatges adherits, que el seu nom i localització puguen ser utilitzats en actes informatius i de comunicació relacionats amb el programa.  
7. Els establiments d'allotjament turístic i agències de viatges adherits no podran negar-se a acceptar sol·licituds de reserva de persones beneficiàries que compten amb el codi promocional, llevat que prèviament hagen informat de les circumstàncies concretes de no admissió, tant en el seu lloc web la referència del qual consta en la seua sol·licitud d'adhesió, com al CAU. En qualsevol cas, la negativa a acceptar a persones usuàries del programa amb codi promocional ha d'estar limitada en el temps, i pot abastar períodes superiors a una setmana, llevat que l'establiment objecte de l'estada turística es trobe subjecte a un tancament temporal, fet que igualment haurà de ser comunicat tant en el seu lloc web com al CAU. Si es tinguera constància que no accepten, de forma continuada, persones usuàries amb codi promocional assignat del programa «Bo viatge», es podrà tramitar la seua baixa en el programa i determinar que no es puga tornar a inscriure en aquest, d'acord amb les condicions establides per a això en les instruccions que es dicten en desenvolupament del present decret.  
  
Article 7. Requisits dels serveis turístics objecte d'ajuda  
Podran ser objecte d'ajuda:  
1. Els serveis que presten els allotjaments turístics consistents en:  
1.1. Estada mínima de dues nits consecutives o estada mínima de cinc nits consecutives en el mateix allotjament turístic adherit al programa.  
1.2. Altres serveis prestats directament i a través de mitjans propis per l'allotjament turístic:  
- manutenció, servei que ha de ser, com a màxim, de mitja pensió  
  
- tractaments de salut i benestar  
- activitats esportives  
- excursions i activitats d'animació  
- aparcament  
2. Pel que fa als serveis que presten les agències de viatge, a més del servei d'allotjament, recollit en l'apartat 1.1 anterior, que és de prestació obligatòria, poden ser objecte de subvenció amb càrrec al programa altres serveis turístics d'intermediació prestats en la Comunitat Valenciana durant l'estada turística de la persona usuària del Bo viatge, serveis tots ells compresos en el que s'estableix en l'article 52 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana.  
3. Els serveis turístics objecte d'aquestes ajudes hauran de ser prestats dins dels següents períodes:  
a) Des de les 12.00 h del dia 17 de gener de 2022 fins a les 23.59 h del 31 de maig de 2022.  
b) Des de les 12.00 h del dia 19 de setembre de 2022 fins a les 23.59 h del 23 de desembre de 2022. En aquest període, l'estada i els serveis turístics han de concloure el 23 de desembre de 2022.  
  
Article 8. Sol·licituds d'ajuda  
1. La sol·licitud de l'ajuda es formalitza mitjançant la confirmació de la reserva en l'allotjament turístic o agència de viatges, en la qual haurà de constar el codi promocional de la persona sol·licitant, i la comunicació per l'establiment o agència de viatges a Turisme Comunitat Valenciana.  
2. El codi promocional s'haurà d'usar a l'efecte de formalitzar la reserva i sol·licitar l'ajuda dins del període d'ús dels serveis turístics subvencionats establit en l'article 7.3 i realitzar la sol·licitud dins del termini dels 10 dies naturals previst en l'article 4.1 d'aquest decret, de tal manera que la reserva i gaudi haurà de ser en el mateix període per al qual se li haja assignat un codi promocional.  
  
3. S'estableixen els següents terminis de sol·licitud per a cada període de gaudi del programa:  
a) Per al període que s'inicia el dia 17 de gener de 2022 i conclou el 31 de maig de 2022, el termini de presentació de la sol·licitud s'iniciarà a les 12.00 h de l'11 de gener de 2022 i conclourà a les 23.59 h del 20 de maig de 2022.  
b) Per al període que s'inicia el 19 de setembre de 2022 i conclou el 23 de desembre de 2022, el termini de presentació de la sol·licitud s'iniciarà a les 12.00 h del dia 9 de setembre de 2022 i conclourà a les 23.59 h del 19 de desembre de 2022.  
4. Serà l'establiment d'allotjament turístic o agència de viatges el que presente la sol·licitud en nom i representació de la persona sol·licitant de l'ajuda mitjançant la comunicació de la reserva a Turisme Comunitat Valenciana pel procediment telemàtic habilitat a aquest efecte.  
5. L'ordre de formalització de sol·licituds determinarà l'ordre de concessió de les ajudes fins a esgotar la dotació pressupostària disponible.  
6. Formalitzada la sol·licitud es comunicarà a la persona sol·licitant i a l'establiment turístic o agència de viatges el seu registre.  
7. La sol·licitud s'haurà d'acompanyar del formulari acreditatiu de la representació atorgada per la persona sol·licitant a l'establiment d'allotjament turístic o agència de viatges adherits al programa en el qual formalitze la reserva.  
  
Article 9. Dotació pressupostària i import de l'ajuda  
1. L'import global màxim de les ajudes a concedir derivades d'aquest decret ascendeix a 48.379.725,00 euros, condicionat a l'existència de crèdit adequat i suficient en la Llei de pressupostos de la Generalitat per a l'exercici 2022 a favor de l'entitat 22 «Turisme Comunitat Valenciana», capítol IV, línia de subvenció S0869000.  
2. L'import de l'ajuda a atorgar estarà establit en funció del nombre de nits de l'estada turística objecte de reserva. Amb base en això, la intensitat de l'ajuda i l'import d'aquesta serà:  
a) Del 50% i fins a un màxim de 400,00 euros per a estades d'entre 2 i 4 nits.  
b) Del 60% i fins a un màxim de 600,00 euros per a estades de 5 o més nits.  
3. La distribució, durant 2022, de la dotació pressupostària del programa estarà vinculada als dos períodes d'ús de serveis turístics objecte de subvenció establits en l'apartat 3 de l'article 7 d'aquest decret, així com a les dues modalitats de viatges a realitzar en funció de la duració de l'estada turística, modalitats descrites en l'apartat anterior d'aquest article. Aquesta distribució serà la següent:  
a) Fins a un màxim de 10 milions d'euros per al període comprés entre el 17 de gener de 2022 i el 31 de maig de 2022, el 60% del qual haurà de correspondre a estades turístiques de 5 o més nits.  
b) Fins a un màxim de 5 milions d'euros per al període comprés entre el 19 de setembre de 2022 i el 23 de desembre de 2022, el 60% del qual haurà de correspondre a estades turístiques de 5 o més nits. Aquest import global màxim es podrà veure incrementat per la incorporació del romanent pressupostari que es puga generar, fruit de les minoracions o revocacions d'ajudes atorgades durant el període anterior.  
  
4. L'import de l'ajuda concedida serà deduït a la persona beneficiària en la factura corresponent als serveis, objecte de subvenció, pels establiments d'allotjament turístic i agències de viatges. Una vegada prestat el servei i presentada la justificació corresponent conforme al que s'assenyala en l'article 12, les ajudes seran abonades per Turisme Comunitat Valenciana a l'establiment d'allotjament turístic o agència de viatges amb el qual la persona usuària del Bo viatge haja realitzat la reserva.  
  
Article 10. Ordenació i instrucció  
L'òrgan competent per a la instrucció del procediment serà l'àrea de Turisme Comunitat Valenciana competent en la tramitació d'ajudes, departament que podrà comptar amb entitats col·laboradores de suport per a la gestió de les ajudes, d'acord amb el que s'estableix en aquestes bases.  
  
Article 11. Resolució de la concessió de l'ajuda  
1. La persona titular de la Presidència de Turisme Comunitat Valenciana resoldrà la sol·licitud de l'ajuda, després de la comprovació del compliment dels requisits establits en aquest decret, i altra normativa d'aplicació en matèria de subvencions, per part de la persona beneficiària de l'ajuda.  
2. La concessió de l'ajuda es realitzarà atenent l'ordre de formalització de la sol·licitud, fins a esgotar la dotació pressupostària disponible, i indicarà l'import de l'ajuda en funció dels serveis subvencionables inclosos en la sol·licitud, i incorporarà, si és el cas, les condicions, obligacions i determinacions accessòries a les quals s'haja de subjectar la persona beneficiària.  
3. La resolució es notificarà a la persona sol·licitant, al representant d'aquesta, i a l'allotjament turístic o agència de viatges amb el qual haja realitzat la reserva de serveis turístics subvencionats. Així mateix, la notificació podrà incloure la petició, a la persona inscrita en el programa, que acredite, amb anterioritat a l'inici del viatge, la vigència del compliment dels requisits de participació en aquest, especialment en el que fa referència al certificat d'empadronament en un municipi de la Comunitat Valenciana.  
4. El termini per a resoldre i notificar la resolució de concessió serà de 30 dies des de l'entrada en el programa de la sol·licitud remesa per l'establiment d'allotjament turístic o agència de viatges. Transcorregut aquest termini sense que s'haja dictat i notificat resolució expressa, la sol·licitud de l'ajuda es podrà entendre desestimada.  
5. Únicament es podrà fer ús dels serveis turístics objecte de subvenció després d'haver rebut la notificació de la resolució de concessió de l'ajuda sol·licitada, i serà a càrrec de la persona sol·licitant l'abonament del 100% del cost dels serveis contractats en el cas de fer ús d'ells prèviament a rebre l'esmentada notificació.  
6. La resolució de concessió o denegació de l'ajuda posarà fi a la via administrativa i contra ella podrà interposar-se un recurs potestatiu de reposició davant el mateix òrgan que va dictar l'acte en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós-administratiu en el termini de dos mesos davant el corresponent Jutjat Contenciós-administratiu, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
7. Les ajudes concedides es publicaran en la Base de dades nacional de subvencions (BDNS) en compliment del que s'estableix en la Llei 38/2003, de 17 de novembre, general de subvencions (d'ara en avant, LGS), amb expressió de les bases reguladores de les ajudes, del programa i crèdit pressupostari al qual s'imputen, de la persona beneficiària, de la quantitat concedida i de l'objectiu o finalitat de l'ajuda. A més, en compliment del que es disposa en l'article 9.1 e) de la Llei 2/2015, de 2 d'abril, de Transparència, Bon Govern i Participació Ciutadana, Turisme Comunitat Valenciana els donarà la difusió i la publicitat adequada a través de la publicació en la seua pàgina web i en el Diari Oficial de la Generalitat Valenciana.  
  
Article 12. Justificació i abonament de les ajudes  
1. La justificació de les ajudes es realitzarà en el marc del que s'estableix en l'LGS i en l'LHSP.  
2. A aquest efecte, una vegada realitzada l'estada, l'allotjament turístic o l'agència de viatges aportarà la factura on es reculla la identificació de la persona beneficiària, de l'emissor d'aquesta i dels serveis inclosos en la reserva que han motivat la concessió de l'ajuda, el preu original dels serveis i la deducció practicada per l'ajuda. Els serveis no inclosos en l'ajuda s'hauran de facturar de manera separada, i no s'inclouran en la factura justificativa de l'ajuda.  
3. Els allotjaments turístics i agències de viatges realitzaran el tràmit de justificació a través de l'aplicatiu informàtic del programa.  
4. Els allotjaments turístics i les agències de viatges, en representació de les persones usuàries del programa, podran justificar l'ajuda atorgada en qualsevol moment durant la vigència del programa, en un termini no superior a 10 dies després de la finalització de l'estada en l'allotjament contractat directament amb aquest o a través d'una agència de viatges. No obstant això, les despeses subvencionables corresponents a estades gaudides fins al 23 de desembre de 2022 s'hauran de justificar abans del 30 de desembre de 2022.  
5. Els establiments d'allotjament turístic i agències de viatges hauran de disposar dels documents originals acreditatius de les despeses que es justifiquen, d'acord amb l'article 30.3 de l'LGS, i que aquests documents estiguen reflectits en els registres comptables.  
6. S'aportarà el justificant del pagament efectuat per la persona beneficiària de la part no bonificada dels serveis objecte de l'ajuda. Els pagaments només s'admetran si estan realitzats a través d'una entitat financera, bé mitjançant transferència bancària, xec nominatiu, targeta de crèdit o de dèbit i la seua justificació es realitzarà mitjançant la presentació d'una còpia de l'extracte bancari que acredite l'eixida efectiva dels fons per part de la persona beneficiària, del xec nominatiu o del càrrec corresponent efectuat sobre la respectiva targeta. Queden exclosos els pagaments realitzats en efectiu o mitjançant ingrés en compte. En cas que l'ordre de transferència o l'anotació de l'extracte bancari siguen globals i estiguen referits a diversos justificants de despesa, serà necessari acompanyar una relació degudament detallada en la qual aparega la destinatària del pagament.  
7. Només es consideraran vàlids els justificants que acrediten el pagament per part de la persona beneficiària.  
8. El pagament de l'ajuda es realitzarà per Turisme Comunitat Valenciana als establiments d'allotjament turístic i agències de viatges, una vegada realitzada la justificació conforme al que s'assenyala en aquest article.  
9. Efectuat el pagament, Turisme Comunitat Valenciana ho comunicarà a les persones beneficiàries de l'ajuda.  
10. Turisme Comunitat Valenciana es reserva el dret de remetre a la persona beneficiària els justificants remesos per l'allotjament turístic o l'agència de viatges, a fi de comprovar que no existeixen errors en aquests i que s'ajusten a l'ajuda concedida.  
11. En el cas que la justificació de les despeses corresponents a l'ajuda concedida no es realitze en els termes establits en els apartats 3 i 4 d'aquest article, Turisme Comunitat Valenciana no abonarà a l'establiment o agència aquestes despeses, sense que aquesta entitat puga exigir-lo a la persona beneficiària de l'ajuda.  
  
Article 13. Compatibilitat amb altres ajudes  
1. Aquestes ajudes seran compatibles amb altres ajudes amb el mateix objecte, excepte les atorgades a l'empara d'aquest decret.  
2. L'import conjunt de les ajudes, subvencions o recursos públics que amb aquest objecte puga rebre la persona sol·licitant no podrà superar el preu dels serveis subvencionats. En el cas que així fora, es procedirà a reintegrar la quantitat que excedisca d'aquest.  
3. Les persones beneficiàries hauran de comunicar a Turisme Comunitat Valenciana la percepció d'altres subvencions o ajudes que hagen pogut percebre amb el mateix objecte, quan siguen coneixedores de la seua concessió.  
  
Article 14. Publicitat  
1. Hi haurà un distintiu digital acreditatiu de la condició d'allotjament turístic i d'agència de viatges adherits al programa, que es podrà col·locar en l'establiment d'allotjament turístic i en l'agència de viatges adherits al programa.  
2. El distintiu digital de participació en el programa es facilitarà a l'establiment d'allotjament turístic o agència de viatges adherits a aquest, per si desitja col·locar-lo en els seus suports de divulgació o comercialització en línia.  
  
Article 15. Control i reintegrament de les subvencions  
1. Turisme Comunitat Valenciana vetlarà pel compliment del que s'estableix en aquestes bases i l'assoliment dels objectius als quals es dirigeix aquest programa d'ajudes.  
2. Les persones beneficiàries de la subvenció, així com els allotjaments turístics i les agències de viatges adherits, queden obligats a facilitar el control de la subvenció durant un termini de cinc anys.  
3. En el cas que es detectaren incompliments en algun dels extrems als quals es refereixen aquestes bases reguladores, imputables a la persona beneficiària, s'iniciarà un expedient de reintegrament de la subvenció, incrementada en els corresponents interessos legals.  
4. L'incompliment dels requisits i obligacions que s'estableixen en aquest decret per part de les persones beneficiàries inscrites a aquest programa, així com dels allotjaments turístics i agències de viatges adherits a aquest, se sotmetrà al règim d'infraccions i sancions fixat en el títol IV de l'LGS.  
5. S'haurà de reintegrar, totalment o parcialment, les quantitats percebudes, així com l'abonament dels interessos de demora des de la data del pagament de la subvenció fins que s'acorde la procedència del reintegrament d'aquesta, en els supòsits contemplats en l'article 37 de l'LGS. En particular, caldrà reintegrar totalment l'ajuda en el supòsit de falsedat dels documents justificatius de l'ajuda concedida.  
  
Article 16. Fiscalitat  
A efectes fiscals, l'import de la subvenció és un increment patrimonial, que tributarà en l'Impost sobre la Renda de les Persones Físiques.  
Article 17. Protecció de dades  
1. La presentació d'una sol·licitud al programa «Bo viatge Comunitat Valenciana 2020-2021» comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
De conformitat amb el Reglament general de protecció de dades, les dades de caràcter personal proporcionades per a la tramitació de la sol·licitud d'inscripció en el programa a l'empara de l'LGS seran tractades per Turisme Comunitat Valenciana.  
2. La informació relativa al tractament de les dades de caràcter personal es troba disponible en el Registre d'Activitats de Tractament de Turisme Comunitat Valenciana, en l'enllaç web següent:   
http://www.turisme.gva.es/opencms/opencms/turisme/va/contents/conselleria/proteccion\_datos/proteccion\_de\_datos.html'tam=&menu\_id=9   
3. En concret, la informació bàsica del tractament és la següent:  
- Nom del tractament: Ajudes programa «Bo viatge Comunitat Valenciana 2020-2021»  
- Identitat de la persona responsable del tractament: persona titular de la Presidència de Turisme Comunitat Valenciana.  
- Finalitat del tractament: gestionar les ajudes del programa «Bo viatge Comunitat Valenciana 2020-2021».  
També podran tractar-se les dades per al desenvolupament d'accions de fidelització empreses per Turisme Comunitat Valenciana, si així ho haguera autoritzat la persona interessada en el moment de sol·licitar la inscripció en el programa.  
4. Quan els allotjaments turístics i agències de viatges adherits al programa hagen d'aportar a Turisme Comunitat Valenciana documents que incloguen dades de caràcter personal de terceres persones, hauran de declarar davant aquesta entitat que han informat aquestes persones de la comunicació i tractament per part d'aquesta.  
5. Quant als drets en matèria de dades de caràcter personal, podran exercitar-se els drets d'accés, rectificació, cancel·lació, oposició, supressió, portabilitat i limitació del tractament davant Turisme Comunitat Valenciana, per a la qual cosa s'adreçaran per escrit a l'adreça de correu rgpd\_gmpeybn@rzv.dw, així com reclamaran, si és el cas, davant l'autoritat de control en matèria de dades, especialment quan no haja obtingut satisfacció en l'exercici dels seus drets. A aquest efecte, es pot accedir a més informació sobre la política de protecció de dades de Turisme Comunitat Valenciana en l'enllaç:  
 http://www.turisme.gva.es/turisme/es/files/pdf/informacion\_sobre\_proteccion\_de\_datos\_tcv.pdf   
6. De conformitat amb la Llei orgànica 3/2018, de 5 de desembre, de protecció de dades personals i garantia dels drets digitals, així com en el Reglament (UE) 2016/679 del Parlament Europeu i del Consell, de 27 d'abril de 2016, els allotjaments turístics i les agències de viatges adherits, així com l'entitat que gestione l'eina informàtica d'execució del programa, queden expressament obligades a mantindre absoluta confidencialitat sobre qualsevol dada de caràcter personal que puguen conéixer en ocasió de la prestació del servei, i no podran copiar o utilitzar amb un fi diferent del que figura en aquest decret, ni tan sols cedir a l'efecte de conservació.  
  
  
DISPOSICIONS ADDICIONALS  
  
Primera. Normativa aplicable  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, General de Subvencions; pel Reial decret 887/2006, de 21 de juliol, pel qual s'aprova el seu reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i altra normativa d'aplicació.  
  
Segona. Dret de la competència  
Aquestes ajudes no estan subjectes a l'article 107.1 del Tractat de Funcionament de la Unió Europea, atés que es tracta de subvencions les beneficiàries de les quals són persones físiques que actuen com a consumidores de serveis turístics i, en conseqüència, alienes a la realització d'activitats econòmiques, i que no operen per tant en el mercat interior de la UE d'intercanvi béns i serveis.  
  
Tercera. De la participació de les diputacions provincials en el programa  
1. Les diputacions provincials d'Alacant, Castelló i València, com a entitats locals de la Comunitat Valenciana, en l'exercici de les seues competències de promoció econòmica i social a través del turisme previstes de la Llei 8/2010, de 23 de juny, de la Generalitat, de règim local de la Comunitat Valenciana, podran participar a través dels seus pressupostos anuals, o dels pressupostos dels organismes públics d'elles dependents, en el programa «Bo viatge Comunitat Valenciana 2020-2021», mitjançant les aportacions dineràries previstes en l'article 2.2 de la Llei 38/2003, de 17 de novembre, general de subvencions.  
2. Aquesta aportació addicional de crèdits pressupostaris al programa «Bo viatge Comunitat Valenciana 2020-2021» serà articulada mitjançant el corresponent conveni de col·laboració entre la diputació provincial i Turisme Comunitat Valenciana, o, en defecte d'això, acord d'adhesió al mencionat programa adoptat pel Ple de la diputació provincial, a través de l'oportuna transferència de fons de la diputació provincial a favor de l'esmentada entitat de dret públic, i aquesta aportació haurà d'estar vinculada al capítol IV de l'estat de despeses i a la línia de subvenció S0869000 del pressupost de la Generalitat per a l'exercici 2022.  
3. L'ingrés a favor de Turisme Comunitat Valenciana de la quantia aportada per la diputació provincial corresponent haurà de realitzar-se en un termini no superior a 30 dies des de l'inici del primer o del segon període de prestació dels serveis subvencionats, això és, des del 17 de gener de 2022 o el 19 de setembre de 2022, i s'incrementarà en aquesta quantia l'import global màxim de les ajudes a concedir establit en l'apartat 1 de l'article 9 d'aquest decret. La mencionada aportació estarà també subjecta a la regla de distribució temporal de la dotació pressupostària del programa establida en l'apartat 3 d'aquest article.  
4. Així mateix, la concessió d'ajudes vinculades al programa «Bo viatge Comunitat Valenciana 2020-2021» resultants de les aportacions dineràries realitzades per les diputacions provincials d'Alacant, Castelló i València, estarà subjecta als mateixos requisits establits per a les persones usuàries inscrites en el programa que exigeix la Generalitat, això és, persones majors de 18 anys amb veïnatge administratiu en la Comunitat Valenciana que realitzen viatges turístics per qualsevol de les tres províncies que la integren.  
  
  
DISPOSICIONS FINALS  
  
Primera. Habilitació per al desplegament d'aquest decret  
La persona titular de la presidència de Turisme Comunitat Valenciana queda facultada per al desplegament i l'aplicació d'aquest decret.  
  
Segona. Efectes  
Aquest decret produirà efectes des de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de l'endemà de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós-administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la publicació, en el Diari Oficial de la Generalitat Valenciana, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa-administrativa, i sense perjudici que s'utilitze qualsevol altra via que es considere oportuna.  
  
València, 10 de desembre de 2021  
  
El president de la Generalitat,  
XIMO PUIG I FERRER